PREDIZBORNO TROŠENJE

Da se pokrije rastući deficit između punjenja proračuna i rashoda, Vlada će uzeti novac iz drugog stupa mirovina i 'preliti' ga u tekuću potrošnju, odnosno plaće državnih službenika! Tu uznemirujuću najavu donosi Jutarnji list, pozivajući se na dobro obaviještene izvore.

Europska komisija, naime, snažno pritišće aktualnu Vladu da smanji ogroman budžetski deficit, a kako se nalazimo u izbornoj godini, bilo bi sasvim nevjerojatno da se Kukuriku ministri i premijer odluče na smanjivanje plaća državnim službenicima i na taj način izravno ugroze svoju najveću šansu za dobijanje glasova. Prošle je godine budžetni deficit u velikoj mjeri pokriven prihodom od za tu priliku izmišljenog poreza na nekretnine. Ovaj put to neće biti moguće, pa 'dobro obaviješteni izvori' kažu da će biti uzet novac iz mirovinskog fonda - na taj način da se drugi stup 'zamrzne', što zapravo znači da se novac za njegovo 'punjenje' trošiti u druge svrhe uz obećanje da će nekad u budućnosti biti vraćen, iz nekog sretnijeg i punijeg proračuna.

Takav je potez suprotan najavama Miranda Mrsića da drugi stup treba pojačati, ali sasvim logično proizlazi iz nedovoljnog reformskog kapaciteta Vlade i njene nespremnosti na bilo kakve 'bolne rezove'. O tome kako ne postoji nikakva namjera da se plaće u državnoj upravi smanje, svjedočio je danas i sam premijer Zoran Milanović koji je odlučno odbio takvu mogućnost.

"Neće biti smanjivanja plaća zaposlenima u državnom i javnom sektoru. Ne možemo raditi sve što je netko u nekom kabinetu u Bruxellesu zamislio. Proveli smo reforme, a u razgovorima ćemo dokazati da idemo u smjeru stabiliziranja proračuna" - rekao je premijer Milanović u razgovoru za HRT